ORDE do 7 de agosto de 2007 pola que se fai pública a oferta educativa das escolas oficiais de idiomas da Comunidade Autónoma de Galicia a partir do curso escolar 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 21/08/2007

A Lei orgánica 1/1981, do 6 de abril, pola que se aprobou o Estatuto de autonomía de Galicia, e o Real decreto 1763/1982, do 24 de xullo, sobre o traspaso de funcións e servizos da Administración do Estado á Comunidade Autónoma de Galicia en materia de educación, recoñécenlle á nosa comunidade as competencias en materia de planificación, regulación e administración do ensino regrado en todos os niveis e graos, modalidades e especialidades, de acordo cos preceptos emanados da Constitución e das leis que lle sexan de aplicación, competencias que foron asumidas polo Decreto 114/1982, do 1 de setembro, e asignadas á Consellería de Educación e Ordenación Universitaria no seu artigo 2.
A Lei orgánica 2/2006, do 3 de maio, de educación, establece que se fomentará o estudo de idiomas europeos, así como os das linguas oficiais do Estado e regula no seu articulado que as ensinanzas de idiomas teñen a consideración de ensinanzas de réxime especial e se organizan en tres niveis: básico, intermedio e avanzado.
En consonancia co disposto no artigo 6.2º da devandita lei, co fin de asegurar unha formación común e garantir a validez dos títulos correspondentes, o Goberno fixou no Real decreto 1629/2006, do 29 de decembro, os aspectos básicos do currículo que constitúen as respectivas ensinanzas mínimas nos niveis intermedio e avanzado.
En cumprimento do establecido no artigo 24 do Real decreto 806/2006, do 30 de xuño, polo que se establece o calendario de aplicación da nova ordenación do sistema educativo, establecida pola Lei orgánica 2/2006, do 3 de maio, de educación, a implantación destas ensinanzas farase de acordo co calendario que segue:
1. No ano académico 2007-2008 implantarase o nivel básico 1 e 2, e o nivel intermedio 1 de idiomas e deixarán de impartirse as ensinanzas do ciclo elemental do primeiro nivel das ensinanzas especializadas de idiomas reguladas polo Real decreto 967/1988, do 2 de setembro.
2. O nivel intermedio 2 e o nivel avanzado das ensinanzas de idiomas implantaranse no ano académico 2008-2009 e deixarán de impartirse as ensinanzas correspondentes ao ciclo superior do primeiro nivel das ensinanzas especializadas de idiomas reguladas polo Real decreto 967/1988, do 2 de setembro.
En consecuencia, esta consellería, de conformidade co establecido no Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, que lle atribúe as competencias e funcións en materia de planificación, regulación e administración do ensino regrado en toda a súa extensión, e tendo en conta o informe da Dirección Xeral de Formación Profesional e Ensinanzas Especiais, por proposta da Dirección Xeral de Ordenación e Innovación Educativa,
DISPÓN:
Artigo único.-Facer pública a oferta educativa das escolas oficiais de idiomas a partir do curso escolar 2007-2008, segundo os datos que figuran no anexo.
Disposicións derradeiras
Primeira.-Autorízanse as direccións xerais de Formación Profesional e Ensinanzas Especiais e de Ordenación e Innovación Educativa para adoptar as medidas necesarias para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 7 de agosto de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "16100D009P027.PDF"